**EHDOTUS VALTIONEUVOSTON ASETUKSEKSI LIIKUNNAN EDISTÄMISESTÄ ANNETUN VALTIONEUVOSTON ASETUKSEN MUUTTAMISESTA**

**1 Asian tausta ja asetusehdotuksen pääasiallinen sisältö**

Taustalla on tavoite vähentää tarpeetonta byrokratiaa liikuntalain (390/2015) mukaisissa valtionavustushauissa. Voimassa olevan liikunta- asetuksen mukaan valtionavustukset myönnetään vuosittain. Useampivuotisia valtionavustushakuja ei ole mahdollista toteuttaa nykyisten säädösten pohjalta, vaikka ne osaltaan keventäisivät hallinnollista työtä.

Liikunnan edistämisestä annettua valtioneuvoston asetusta (550/2015) esitetään muutettavaksi niin, että se mahdollistaisi toiminta-avustusten myöntämisen useammaksi vuodeksi kerrallaan. Muutos edellyttäisi liikunnan edistämisestä annetun valtioneuvoston asetuksen (550/2015) muuttamista. Käytännössä opetus- ja kulttuuriministeriö ei kuitenkaan myöntäisi avustuksia kahta vuotta pidemmälle ajalle, johtuen talousarvion vuotuisuusperiaatteesta. Toisen vuoden osalta valtionavustus voitaisiin myöntää harkinnanvaraisesti vain ehdollisena, koska sitova valtionavustuspäätös edellyttää, että eduskunta on päättänyt talousarvion hyväksymisestä. Koska eduskunta päättää määrärahoista, olisi myös mahdollista, että määrärahat vähenisivät toisena avustusvuotena. Kaksivuotisen haun avaaminen voitaisiin tehdä vain erityisestä syystä.

**2 Asetuksenantovaltuus**

Liikuntalain 12 §: ssä säädetään valtionavustuksen myöntämisestä liikuntaa edistävälle järjestölle. Pykälän 5 momentin mukaan tarkempia säännöksiä pykälässä tarkoitetuista valtionavustusten myöntämisen edellytyksistä voidaan antaa valtioneuvoston asetuksella.

**3 Asetusehdotuksen sisältö**

*9 § Valtionavustuksen hakeminen*

Voimassa olevassa 9 §:ssä säädetään valtionavustuksen hakemisesta. Pykälän mukaan opetus- ja kulttuuriministeriö myöntää valtionapukelpoiseksi hyväksytylle järjestölle hakemuksesta vuosittain toiminta-avustusta. Pykälää esitetään muutettavaksi siten, että valtionavustusta voitaisiin myöntää useammalle kuin yhdelle vuodelle kerrallaan. Muutoksen myötä pykälästä poistettaisiin siten vuosittaista toiminta-avustusta koskeva maininta. Toisen vuoden osalta avustuspäätös myönnettäisiin kuitenkin ehdollisena, eli valtionavustukset voitaisiin myöntää vasta eduskunnan talousarviopäätöksen jälkeen. Pääsääntönä edelleen kuitenkin olisi, että opetus- ja kulttuuriministeriö myöntäisi valtionavustukset vuodeksi kerrallaan. Opetus- ja kulttuuriministeriö voisi erityisistä syistä kuitenkin harkita valtionavustuksen myöntämistä useammalle vuodelle, joista sitovana voitaisiin myöntää vain ensimmäinen vuosi. Käytännössä valtionavustuksia ei myönnettäisi kuitenkaan useammalle kuin kahdelle vuodelle kerrallaan.

Valtionavustusta haettaisiin nykytilaa vastaavasti valtioapuviranomaisena toimivalta opetus- ja kulttuuriministeriöltä ministeriön erikseen ilmoittamalla tavalla ja ilmoittamana ajankohtana.

*10 § Valtionavustuksen myöntäminen*

Voimassa olevassa 10 §: ssä säädetään valtionavustuksen myöntämisestä. Sen 4 momentin mukaan opetus- ja kulttuuriministeriö antaa avustuskelpoisille liikuntaa edistäville järjestöille vuosittain määrärahojen haettavaksi julistamisen yhteydessä ohjeet valtionavustukseen hyväksyttävistä menoista. Pykälää esitetään muutettavaksi vastaavalla tavalla kuin 9 :ää, eli niin, että siitä poistettaisiin vuosittaisuutta koskeva maininta. Tämä mahdollistaisi ohjeiden antamisen useampivuotisille hauille.

**4 Vaikutukset**

Asetusehdotuksella ei ole merkittäviä itsenäisiä taloudellisia vaikutuksia.

Asetusehdotuksella saavutettavat hallinnolliset kevennykset eivät olisi merkittävät. Avustuksensaajille hakeminen olisi kuitenkin muutoksen myötä helpompaa, koska haku tapahtuisi yhdellä lomakkeella kahdelle vuodelle. Toisaalta jo nykyisin hakulomake on tehty varsin yksinkertaiseksi. Lisäksi valtionavustusten saajien tulisi edelleenkin toimittaa selvitykset ministeriölle vuosittain. Samoin hakijan tulisi nykyistä vastaavalla tavalla vuosittain toimittaa ministeriölle seuraavan vuoden vahvistettu toimintasuunnitelma ja talousarvio, vaikka varsinaista hakulomaketta ei tarvitsisi joka vuosi toimittaa. Järjestöjen säännöt ovat pääsääntöisesti sellaisia, että viralliset toimintasuunnitelmat ja talousarviot hyväksytään vain vuodeksi kerrallaan eikä ministeriö voi myöntää sitovasti avustusta ilman että sillä on käytettävissään virallinen toimintasuunnitelma ja talousarvio.

Asetusehdotuksella voisi olla vaikutusta suunnitelmallisuuteen. Avustuksenhakijoiden suunnitelmallisuus voisi lisääntyä jonkun verran siitä näkökulmasta, että kerran tehtyä suunnitelmatasoa voisi olla isompi kynnys muuttaa. Toisaalta on kuitenkin niin, että koska jälkimmäisen vuoden avustuspäätös ei voisi olla sitova, eivät vaikutukset suunnitelmallisuuteenkaan olisi välttämättä merkittäviä.

Asetusehdotus lisäisi jonkin verran hallinnollista työtä ministeriössä, koska säädösvalmistelun lisäksi myös avustusten hakulomakkeet pitäisi uudistaa. Lisäksi ministeriö joutuisi kuitenkin tekemään kaksi päätöstä, koska toisen vuoden osalta päätös olisi ehdollinen ja voitaisiin antaa sitovana vasta, kun eduskunta on päättänyt määrärahoista.

Ministeriö joutuu kuitenkin julistamaan joka vuosi valtionavustukset haettavaksi ainakin siinä tapauksessa, että vuoden aikana on tullut sellaisia uusia valtionapukelpoisia liikuntajärjestöjä, jotka olisivat jo oikeutettuja valtionavustukseen.

**5 Valmistelu**

Asetusehdotus on valmisteltu opetus- ja kulttuuriministeriössä. Esitysluonnos on lähetettiin lausuntokierrokselle x.x.2024. Lausuntopyyntö esitysluonnoksesta lähetettiin…………….. Asetusehdotus on tarkastettu oikeusministeriön laintarkastusyksikössä.

**6 Voimaantulo**

Ehdotetaan, että asetus tulee voimaan 1 päivänä heinäkuuta 2025.

Mahdollisuutta hakea avustusta kahdeksi vuodeksi sovellettaisiin ensimmäisen kerran syksyllä 2025 haettavaksi julistettaviin avustuksiin. Tällöin julistettaisiin haettavaksi avustukset vuodelle 2026 ja ehdollisesti vuodelle 2027.